ROZHODNUTIE KOMISIE
z 27. júla 2006,
ktorým sa mení a dopĺňa rozhodnutie 2006/147/ES o zavedení preventívnej vakcinácie proti vysokopatogénnej vtáčej chrípke H5N1 a súvisiacich ustanoveniach o premiestňovaní v Holandsku
[oznámené pod číslom K(2006) 3338]
(Iba holandský text je autentický)
(2006/528/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (1), a najmä na jej článok 57 ods. 2,
keďže:
(1)
Rozhodnutím Komisie 2006/147/ES z 24. februára 2006 o zavedení preventívnej vakcinácie proti vysokopatogénnej vtáčej chrípke H5N1 a súvisiacich ustanoveniach o premiestňovaní v Holandsku (2) bol schválený plán preventívnej vakcinácie proti vysokopatogénnej vtáčej chrípke H5N1, ktorý Holandsko predložilo Komisii 21. februára 2006 (ďalej len „plán preventívnej vakcinácie“). Rozhodnutím sa zároveň ustanovili určité opatrenia, ktoré sa majú uplatňovať v Holandsku v prípade vykonania preventívnej vakcinácie v určitých chovoch hydiny, v ktorých existuje mimoriadne riziko zavlečenia tohto ochorenia, vrátane obmedzení premiestňovania vakcinovanej hydiny.
(2)
V súlade s plánom preventívnej vakcinácie Holandsko vykonalo preventívnu vakcináciu hydiny z „organickej produkcie“, hydiny chovanej „vo voľnom výbehu“ a hydiny z „drobnochovu“ proti vysokopatogénnej vtáčej chrípke H5N1. Plán preventívnej vakcinácie je pilotným projektom, keďže v oblasti vykonávania preventívnej vakcinácie v prípade niektorých dotknutých druhov za daných podmienok existuje len málo skúseností.
(3)
V pláne preventívnej vakcinácie predloženom Holandskom a schválenom rozhodnutím 2006/147/ES sa ustanovuje, že preventívna vakcinácia sa musí ukončiť do 30. júna 2006. Holandsko vykonávalo vakcináciu v súlade s plánom preventívnej vakcinácie do tohto dátumu.
(4)
V súlade s povinnosťou podávať správy podľa článku 13 rozhodnutia 2006/147/ES predložilo Holandsko správu o implementácii plánu preventívnej vakcinácie a Stálemu výboru pre potravinový reťazec a zdravie zvierat, ako aj expertným pracovným skupinám podalo informácie o vykonaní preventívnej vakcinácie, pričom podalo žiadosť o pokračovanie v takejto vakcinácii.
(5)
Okrem toho na základe informácií poskytnutých Holandskom je možné konštatovať, že je potrebné rozšíriť praktické skúsenosti v súvislosti s vykonávaním preventívnej vakcinácie na zabránenie šírenia vysokopatogénnej vtáčej chrípky podtypu H5N1. Preto je vhodné schváliť predĺženie obdobia vykonávania takejto preventívnej vakcinácie do 31. júla 2007.
(6)
Holandsko zároveň požiadalo o schválenie určitých zmien plánu preventívnej vakcinácie predloženého 21. februára 2006, ktoré sa týkajú jeho praktickej realizácie, ako napr. určenia druhov, ktoré sa majú očkovať, používania bivalentných vakcín, označovania jednotlivých vtákov v kŕdľoch hydiny z drobnochovu, miesta výkonu vakcinácie a obmedzení premiestňovania takej hydiny. Komisia zastáva názor, že uvedené zmeny sú v súlade s príslušnými právnymi predpismi Spoločenstva.
(7)
Rozhodnutie 2006/147/ES by sa preto malo zodpovedajúcim spôsobom zmeniť a doplniť.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2006/147/ES sa mení a dopĺňa takto:
1.
V článku 1 ods. 2 sa písmeno a) nahrádza takto:
„a)
‚hydina z drobnochovu’ sú kurčatá, morky a iné druhy patriace do radu Galliformes a kačice, husi a iné druhy patriace do radu Anseriformes, ktoré chovajú ich vlastníci:
i)
na svoju vlastnú spotrebu alebo použitie alebo
ii)
ako spoločenské zvieratá.“
2.
V článku 2 sa odsek 1 nahrádza takto:
„1. Plán preventívnej vakcinácie proti vysokopatogénnej vtáčej chrípke H5N1, ktorý Holandsko predložilo Komisii 21. februára 2006, a zmeny tohto plánu vrátane predĺženia obdobia vykonávania tohto plánu do 31. júla 2007, ktoré Holandsko predložilo Komisii 29. júna 2006, sa schvaľujú (ďalej len ‚plán preventívnej vakcinácie’).
V súlade s plánom preventívnej vakcinácie sa preventívna vakcinácia proti vtáčej chrípke vykonáva pomocou inaktivovanej heterologickej vakcíny vtáčej chrípky podtypu H5 alebo bivalentnej inaktivovanej heterologickej vakcíny obsahujúcej obidva podtypy vtáčej chrípky H5 a H7, ktorých použitie Holandsko schválilo na vakcináciu hydiny z drobnochovu, nosníc z organickej produkcie a nosníc vo voľnom výbehu na svojom území.“
3.
V článku 4 sa odsek 1 sa nahrádza takto:
„1.
Označí sa každý jednotlivý kus vakcinovanej hydiny z drobnochovu, ktorá sa môže len:
a)
premiestňovať do iných drobnochovov v Holandsku alebo
b)
dočasne zhromažďovať na účely prehliadok a výstav v Holandsku.
Uvedené premiestňovanie alebo zhromažďovanie musí byť v súlade s plánom preventívnej vakcinácie, pričom sa musí viesť evidencia takého premiestňovania a zhromažďovania.“
Článok 2
Adresát
Toto rozhodnutie je určené Holandskému kráľovstvu.
V Bruseli 27. júla 2006